'सरकार के पास न किसानों की मौत का आंकड़ा न कोरोना से मौत का रिकॉर्ड', राहुल गांधी ने मोदी सरकार को घेरा
राहुल गांधी ने कहा कि कुछ दिन पहले सदन में एक सवाल पूछा गया कि क्या केंद्र सरकार 700 मृतक किसानों (किसान आंदोलन के दौरान हुई किसानों की मौत) को मुआवज़ा देगी या नहीं? इसका जवाब मिला कि उनके पास किसानों का कोई रिकॉर्ड नहीं था।
नई दिल्ली। कांग्रेस नेता राहुल गांधी ने शुक्रवार को कोरोना से मौत के आंकड़ों और किसान आंदोलन में किसानों के मौत के रिकॉर्ड को लेकर मोदी सरकार पर सीधा निशाना साधा। राहुल गांधी ने प्रेस कॉन्फ्रेंस कर कहा कि सरकार हमसे लिस्ट ले सकती है, 700 किसान परिवारों को मुआवजा दे। मोदी सरकार मृत किसानों के परिवारों को कम से कम मुआवजा दे। राहुल गांधी ने पंजाब सरकार का हवाला देते हुए कहा कि 403 मृत किसानों के परिवार को पंजाब सरकार ने मुआवजा दिया। पंजाब सरकार के पास 403 मृत किसानों के नाम हैंराहुल गांधी ने कहा कि आज मैं किसानों की बात करना चाह रहा था, कुछ दिन पहले संसद में एक सवाल पूछा गया, सवाल था कि क्या केंद्र सरकार किसानों को मुआवजा जिन 700 किसान भाइयों की मृत्यु हुई है, उनको मुआवजा मिलेगा या नहीं, जवाब था कि हिंदुस्तान की सरकार के पास किसानों का कोई रिकॉर्ड नहीं है। रिकॉर्ड नहीं है तो मुआवजा किसका, हमने थोड़ा काम किया, पंजाब की सरकार के पास 403 नाम हैं, उनको हमने 5 लाख रुपए का मुआवजा दिया है और 152 लोगों को हमने नौकरी दी है बाकी को भी नौकरी देने वाले हैं। 700 में से 500 तो यहां हैं, ये तो लिस्ट है, बाकी जो बचे हैं वो पब्लिक रिकॉर्ड से हमारे पास हैं उसको वेरिफाई करके 700 लोगों को दे दे। राहुल गांधी ने कहा कि पीएम चाहें तो हम मृत किसानों के परिवार का फोन नंबर दे सकते हैं। राहुल गांधी ने कहा कि कोरोना में कितने लोग मरे, सरकार के पास कोई रिकॉर्ड नहीं। कारण ये है कि आप थोड़ा सा मुआवजा इन लोगों को नहीं देना चाहते हो। जब ये शहीद हुए, आपने संसद में 2 मिनट का मौन व्रत नहीं किया, यह गलत है, सरकार के पास रिकॉर्ड है और अगर वो चाहते हैं ये हमारी लिस्ट ले लें और 700 लोगों को मुआवजा दें।